আমেরিকার এক মহিলাকে ধর্ষণের অভিযোগে সাত বছরের কারাদণ্ড হল ‘পিপলি লাইভ’ ছবির সহ-পরিচালক মেহমুদ ফারুকির। গত ৩০ জুলাই ওই মামলায় তাঁকে দোষী সাব্যস্ত করে দিল্লির এক দায়রা আদালত। ফারুকির ৫০ হাজার টাকা জরিমানাও হয়েছে। জরিমানার টাকা ক্ষতিপূরণ হিসাবে ওই মহিলাকে দেওয়া হবে। বিচারক জানিয়েছেন, জরিমানা না-দিলে সাত বছরের সঙ্গে আরও তিনমাস জেল খাটতে          হবে ফারুকিকে। 
গত বছর এপ্রিল মাসে আমেরিকার এক মহিলা ফারুকির বিরুদ্ধে ধর্ষণের অভিযোগ এনে এফআইআর দায়ের করেছিলেন। তিনি জানান, কলম্বিয়া বিশ্ববিদ্যালয় থেকে ফিল্ম সংক্রান্ত গবেষণার কাজে তিনি দিল্লিতে এসেছিলেন। ২০১৪ সালের জুন মাস থেকে তিনি দিল্লিতেই ছিলেন। কিন্তু ফিল্ম জগতে চেনাজানা কাউকে না-পাওয়ায় তাঁর গবেষণার কাজে অসুবিধা হচ্ছিল। 
২০১৫ সালের মার্চে তাঁর সঙ্গে ‘পিপলি লাইভ’ ছবির সহ-পরিচালক ৪৪ বছরের ফারুকির আলাপ হয়। ২৮ মার্চ ফারুকি তাঁর বাড়িতে নৈশভোজে আমন্ত্রণ জানান ওই মহিলাকে। সেদিন রাত ৯টা নাগাদ তিনি ফারুকির বাড়িতে পৌঁছন। পৌঁছেই তিনি বুঝতে পারেন, ফারুকি মত্ত অবস্থায় রয়েছেন। ফারুকি তাঁকে পাশের ঘরে নিজের দফতরে নিয়ে যান। সেখানে কিছুক্ষণ অপেক্ষা করতে বলেন এবং তারপর তাঁকে ধর্ষণ করেন। 
এরপর ১৯ জুন ওই মহিলা পুলিশে এফআইআর দায়ের করলে ফারুকির বিরুদ্ধে মামলা শুরু হয়। পরিচালক দাবি করেন, তাঁকে ফাঁসানো হয়েছে। তিনি ওই মহিলাকে গবেষণার জন্য সাহায্যই করতে চেয়েছিলেন। কিন্তু মহিলার পক্ষের আইনজীবী আদালতে জানান, ফারুকি শুধু ধর্ষণে অভিযুক্ত তা-ই নন। বাড়িতে নৈশভোজে ডেকে ওই মহিলার বিশ্বাসের সুবিধা নিয়েছেন তিনি। পাশাপাশি, বিদেশি অতিথিকে কাজের সুযোগ করে দেওয়ার নাম করে এ দেশে প্রতারণা করা হয়েছে। তাই ফারুকিকে যেন সর্বোচ্চ সাজা দেওয়া হয়। ফারুকির আইনজীবীর পাল্টা দাবি, তিনি মামলা চলাকালীন পুলিশ এবং আদালতে সাহায্য করেছেন। পালাতে চাননি। তাই তাঁকে যেন রেহাই দেওয়া হয়। ফারুকির আইনজীবী এ-ও দাবি করেছেন, পরিচালক দ্বৈতসত্তা জনিত সমস্যায় ভোগেন। তিনি পরে ওই মহিলাকে একাধিক ইমেল পাঠিয়ে ক্ষমাও চেয়েছিলেন। কিন্তু সেই যুক্তি আদালতে টেকেনি। মামলা চলাকালীন ফারুকিকে জামিন দেওয়া হলেও গত ৩০ জুলাই দোষী সাব্যস্ত হওয়ার পর তাঁকে আবার গ্রেফতার করা হয়।